b'\n_START_ARTICLE_\nPittsburgh Pirates\n_START_SECTION_\nZa\xc4\x8detki\n_START_PARAGRAPH_\nKlub ima svoje korenine v klubu Pittsburgh Yellow Jackets, ki je deloval v ligi United States Amateur Hockey Association. Lastnik kluba Yellow Jackets je bil biv\xc5\xa1i hokejski sodnik po imenu Roy Schooley. \xc4\x8cetudi je klub osvojil ligo USAHA v letih 1924 in 1925, je Schooley za\xc5\xa1el v finan\xc4\x8dne te\xc5\xbeave. Njegov klub je tako odkupil odvetnik James F. Callahan in ga preimenoval v Pittsburgh Pirates. Da je lahko spremenil ime kluba, je moral pla\xc4\x8dati dolo\xc4\x8deno vsoto lastniku baseballskega kluba Pittsburgh Pirates, Barneyju Dreyfussu. V tem \xc4\x8dasu je Eddie Livingstone iskal mesto, v katerem bi vzpostavil ligo, konkuren\xc4\x8dno ligi NHL. Z ligo NHL je imel namre\xc4\x8d \xc5\xa1e neporavnane ra\xc4\x8dune iz \xc4\x8dasov stare lige National Hockey Association. Predsednik lige NHL Frank Calder se je zato izpogajal, da bi mesto Pittsburgh dobilo klub v ligi NHL, s \xc4\x8dimer bi Livingstoneu prekri\xc5\xbeal ra\xc4\x8dune. 7. novembra 1925 je tako mesto Pittsburgh prvi\xc4\x8d v zgodovini dobilo svoj klub v ligi NHL, imenovan Pittsburgh Pirates. Klub se je v zgodovino zapisal kot sedmi klub, ki se je pridru\xc5\xbeil ligi, in kot tretji ameri\xc5\xa1ki klub v ligi._NEWLINE_Klub so s kluboma Boston Bruins in New York Americans dodelili v tvorbo, ki se je kasneje imenovala Ameri\xc5\xa1ka divizija. Za doma\xc4\x8do dvorano so uporabili dvorano Duquesne Gardens, ki se je nahajala v soseski Oakland. Piratese, ki so dobili nadimek "Mighty Steel City Sextet" ("Sekstet mogo\xc4\x8dnega jeklarskega mesta"), so ve\xc4\x8dinoma sestavljali igralci, ki so igrali \xc5\xbee za Yellow Jacketse. Skupaj je za klub zaigralo 10 igralcev biv\xc5\xa1ih Yellow Jacketsov.\n_START_SECTION_\nOtvoritvena sezona\n_START_PARAGRAPH_\nPrva klubska sezona je bila sezona 1925/26. Na zahvalni dan so hokejisti 26. novembra 1925 premagali ekipo Boston Bruins z izidom 2-1. To je bila prva klubska zmaga v ligi NHL, v zgodovino se je zapisal branilec in kapetan Lionel Conacher, ki je zadel prvi zadetek. Conacher je na koncu druge tretjine, ob \xc4\x8dasu 37:50, premagal vratarja Bostona Charlesa Stewarta in izid poravnal na 1-1. Prvi zmagoviti gol za Pittsburgh pa je ob \xc4\x8dasu 49:20 dosegel krilni napadalec Harold Darragh. Na prvi tekmi se je izkazal tudi vratar Roy Worters, ki je ustavil 26 od 27 strelov._NEWLINE_Dve no\xc4\x8di kasneje so Piratesi 28. novembra uti\xc5\xa1ali hokejiste ekipe Montreal Canadiens. Legendarni vratar Montreala Georges V\xc3\xa9zina je odigral svojo zadnjo tekmo v karieri, saj je kmalu zatem zaradi hudih bole\xc4\x8din v prsih in povi\xc5\xa1ane telesne temperature zapustil led. \xc5\xa0tiri mesece kasneje je umrl za tuberkulozo. Tekma se je kon\xc4\x8dala z novo zmago Pittsburgha 1-0._NEWLINE_Po dveh gostovanjih je hokejiste Piratesov \xc4\x8dakala prva doma\xc4\x8da tekma v zgodovini. Odvila se je 2. decembra 1925 v dvorani Duquesne Gardens. Piratesi so pred 8.200 navija\xc4\x8di po podalj\xc5\xa1ku klonili proti mo\xc5\xa1tvu New York Americans. Kon\xc4\x8dni rezultat je bil 1-2, edini zadetek za doma\xc4\x8de je dosegel Conacher v drugi tretjini._NEWLINE_Redni del sezone so Piratesi kon\xc4\x8dali z 19 zmagami iz 36 tekem in se kot tretje mo\xc5\xa1tvo lige uvrstili v kon\xc4\x8dnico. Kon\xc4\x8dnica je bila tedaj sestavljena iz polfinala in finala, v kon\xc4\x8dnico pa so se uvrstila le tri najuspe\xc5\xa1nej\xc5\xa1a mo\xc5\xa1tva lige, kar je pomenilo, da se drugo in tretjeuvr\xc5\xa1\xc4\x8deno mo\xc5\xa1tvo v polfinalu pomerita za mesto v finalu. V polfinalu so se sre\xc4\x8dali z mo\xc5\xa1tvom Montreal Maroons in izpadli po porazu 1-3 in remiju 3-3. Maroonsi so kasneje tudi osvojili Stanleyjev pokal.\n_START_SECTION_\n1926-1928\n_START_PARAGRAPH_\nPo dobrem za\xc4\x8detki in vzpodbudni prvi sezoni so stvari od tam \xc5\xa1le navzdol. V svoji drugi sezoni so Piratesi kon\xc4\x8dali na \xc4\x8detrtem mestu Ameri\xc5\xa1ke divizije z razmerjem 15 zmag, 3 remijev in 26 porazov._NEWLINE_Tretja sezona je bila bolj\xc5\xa1a od druge, saj so se uvrstili v kon\xc4\x8dnico. V rednem delu so kon\xc4\x8dali na tretjem mestu z 19 zmagami, 8 remiji in 17 porazi. Kon\xc4\x8dnica je bila tedaj sestavljena iz \xc4\x8detrtfinala, polfinala in finala, v kon\xc4\x8dnico pa so se uvrstila po tri najuspe\xc5\xa1nej\xc5\xa1a mo\xc5\xa1tva iz Ameri\xc5\xa1ke in Kanadske divizije, tako da sta se drugo in tretjeuvr\xc5\xa1\xc4\x8deni mo\xc5\xa1tvi iz vsake divizije pomerili med sabo za mesto v polfinalu, kjer jih je \xc4\x8dakalo prvouvr\xc5\xa1\xc4\x8deno mo\xc5\xa1tvo iz njihove divizije._NEWLINE_Piratesi so v kon\xc4\x8dnici znova izpadli \xc5\xbee v prvem krogu, tokrat je bilo usodno mo\xc5\xa1tvo New York Rangers, ki je na dveh tekmah doseglo 6 zadetkov, Piratesi pa le 4. Prva tekma se je sicer kon\xc4\x8dala z izidom 0-4 v korist New Yorka, druga z rezultatom 4-2 v prid Pittsburgha. Kon\xc4\x8dnica lige NHL v sezoni 1927/28 je bila zadnja v zgodovini kluba, usoda pa je tako kot v prvi klubski sezoni hotela, da je klub izpadel proti kasnej\xc5\xa1emu zmagovalcu Stanleyjevega pokala.\n_START_SECTION_\nZaton\n_START_PARAGRAPH_\nLeta 1928 so finan\xc4\x8dne te\xc5\xbeave prisilile prvotnega lastnika Callahana, da je prodal klub lastni\xc5\xa1ki skupini, v kateri je bil tudi mafijec Bill Dwyer in njegov prvi mo\xc5\xbe Benny Leonard, biv\xc5\xa1i boksarski prvak v lahki kategoriji in promotor boksa. Prodaja kluba ni prinesla rezultatskega izbolj\xc5\xa1anja. Cleghorn je mo\xc5\xa1tvo zapustil ob koncu sezone 1928/29 in je za\xc4\x8del delovati kot sodnik v ligi NHL. Na trenersko mesto je tako sedel Frank Fredrickson, ki je od tedaj opravljal funkcijo igralca in trenerja. Situacija v klubu se je spremenila, tudi kar se ti\xc4\x8de barv dresov, saj so Piratesi v svoji peti in zadnji sezoni v ligi NHL igrali s \xc4\x8drno-oran\xc5\xbeno kombinacijo. V sezoni 1929/30 so Piratesi vknji\xc5\xbeili najslab\xc5\xa1e razmerje v vseh svojih petih sezonah, saj so na 44 tekmah kar 36-krat izgubili. Skupaj so v petih sezonah le v dveh presegli polovico mo\xc5\xbenega izkupi\xc4\x8dka to\xc4\x8dk, tudi v kon\xc4\x8dnico so se prebili le dvakrat._NEWLINE_Situacija v klubu tudi na finan\xc4\x8dnem podro\xc4\x8dju ni bila ro\xc5\xbenata. V vsesplo\xc5\xa1ni gospodarski krizi se je leta 1929 zlomila borza, nadaljevalo pa se je z veliko depresijo. Obiskanost tekem je padla in kot povsod drugod po celini so se tudi v klubu zna\xc5\xa1li v finan\xc4\x8dnih te\xc5\xbeavah, tako da so posku\xc5\xa1ali odprodati svoje zvezdni\xc5\xa1ke igralce, da bi zadostili potrebam. Do konca sezone 1929/30 je bil klub \xc5\xbee za 400.000 dolarjev v dolgovih, prav tako je bilo potrebno zamenjati dotrajano dvorano Duquesne Gardens.\n_START_SECTION_\nSelitev\n_START_PARAGRAPH_\n18. oktobra 1930 je bila na sre\xc4\x8danju guvernerjev lige NHL odobrena Leonardova pro\xc5\xa1nja za selitev kluba na drugo stran zvezne dr\xc5\xbeave Pensilvanije, v Filadelfijo. Klub je s selitvijo spremenil svoje ime v Philadelphia Quakers. Leonard je sprva nameraval, da bi klub preselili nazaj v Pittsburgh, takoj ko bi bila zgrajena nova dvorana v Pittsburghu. 13 igralcev je ostalo v klubu tudi po selitvi. Ti so bili: Cliff Barton, Harold Darragh, Herb Drury, Gord Fraser, Jim Jarvis, Gerry Lowrey, Rennison Manners, Johnny McKinnon, Hib Milks, Joe Miller, Rodger Smith in Tex White. H Quakersom se je preselil tudi Frank Fredrickson, a so ga v klubu po dveh dneh izpustili, tako da je namesto za Quakerse v tisti sezoni igral za ekipo Detroit Falcons. Sezona 1930/31 je bila za klub Philadelphia Quakers katastrofalna. Kon\xc4\x8dali so na zadnjem, petem mestu Ameri\xc5\xa1ke divizije in dosegli le 4 zmage na 44 tekmah. Klub je tako od lige NHL 26. septembra 1931 prejel dovoljenje, da za\xc4\x8dasno preneha z delovanjem, saj so vodilni v klubu iskali trajnej\xc5\xa1o re\xc5\xa1itev za dvorano v Pittsburghu ali Filadelfiji._NEWLINE_V 30. letih je bila velika te\xc5\xbeava \xc5\xa1ibko gospodarstvo, ki je zahtevalo hude \xc5\xbertve tudi v sami ligi NHL. Do za\xc4\x8detka 40. let in druge svetovne vojne je skoraj vsako sezono odpadel kateri od klubov, od leta 1942 pa je v ligi ostalo le 6 klubov, ki so kasneje postali znani kot Original Six ali Prvotnih \xc5\xa1est, saj so bili nosilci lige v te\xc5\xbeavnem obdobju od 1942 do 1967._NEWLINE_Ker se na\xc4\x8drt za vzpostavitev nove dvorane v Pittsburghu ni uresni\xc4\x8dil, je Leonard vrgel pu\xc5\xa1ko v koruzo in klub dokon\xc4\x8dno ukinil leta 1936. Kot se je kasneje izkazalo, nove dvorane v Pittsburghu ni bilo vse do leta 1961 in izgradnje dvorane Pittsburgh Civic Arena, ki danes deluje pod imenom Mellon Arena. Leta 1967 se je liga NHL raz\xc5\xa1irila iz 6 na 12 klubov, novinca v ligi sta bila tudi Pittsburgh Penguins in Philadelphia Flyers, kar pomeni, da kluba v ligi NHL v Pittsburghu ni bilo 47 let, v Filadelfiji pa 46 let. Cliff Barton je bil zadnji v ligi NHL aktivni hokejist Piratesov, saj je svojo zadnjo NHL tekmo odigral leta 1940.\n_START_SECTION_\nLogotip in dresi\n_START_PARAGRAPH_\nKlub je kot prvi v Pittsburghu nosil \xc4\x8drno-zlato barvno kombinacijo, barvi so v klubu pobrali z zastave Pittsburgha. Desetletja po razpadu kluba sta \xc4\x8drna in zlata barva postali nosilni barvi vseh treh najpomembnej\xc5\xa1ih klubov iz Pittsburgha, baseballskega kluba Pittsburgh Pirates, hokejskega kluba Pittsburgh Penguins in ameri\xc5\xa1konogometnega kluba Pittsburgh Steelers. V \xc4\x8dasu svojega delovanja je bil klub sicer edini v teh barvah, saj je istoimenski baseballski klub Pittsburgh Pirates kot vsi ostali baseballski klubi tistega \xc4\x8dasa uporabljal bolj patriotsko rde\xc4\x8do, belo in modro barvno kombinacijo. Zlate in \xc4\x8drne barve na svoje drese niso sprejeli vse do leta 1948, medtem ko so Pittsburgh Steelersi, mo\xc5\xa1tvo ameri\xc5\xa1kega nogometa, z izjemo ene sezone v Filadelfiji in dveh neaktivnih sezon vseskozi nosili ti dve barvi ._NEWLINE_Piratesi so imeli glede klubskih barv mo\xc4\x8dno vez s kasnej\xc5\xa1im klubom iz Pittsburgha v ligi NHL, klubom Pittsburgh Penguins. Slednji je januarja 1980 spremenil svoje barve v \xc4\x8drno in zlato, na potezo so nato pri vodstvu lige protestirali v mo\xc5\xa1tvu Boston Bruins, ki je uporabljalo drese podobnih barv. Vodstvo lige je naposled dovolilo Penguinsom, da so privzeli ti dve barvi, ker so pred njimi iste barve na dresih nosili \xc5\xbee Piratesi._NEWLINE_Piratesi so v sezoni 1925/26 nosili svetlo rumene volnene drese s pre\xc4\x8dnimi \xc4\x8drnimi \xc4\x8drtami, na sprednji strani dresov se je nahajal napis "Pirates", pod njim pa \xc4\x8drka "P". Na rokavih so hokejisti nosili rabljene embleme z jaken mestne policije, ki jih je priskrbel brat Jamesa Callahana, lastnika kluba. Prvi dve sezoni so tako dresi precej spominjali na drese predhodnega kluba Pittsburgh Yellow Jackets. Nove drese so v klubu javnosti predstavili v sezoni 1928/29. Spremembe so bile, gledano na celotni izgled, sorazmerno opazne, vseeno pa ni \xc5\xa1lo za kak\xc5\xa1ne ve\xc4\x8dje in radikalnej\xc5\xa1e posege v drese. Pre\xc4\x8dne \xc4\x8drne \xc4\x8drte so bile odslej debelej\xc5\xa1e in bolj pogoste, napis "Pirates" na sprednji strani dresa je bil sedaj raven in vbo\xc4\x8den navzgor in ne ve\xc4\x8d le\xc5\xbee\xc4\x8d, na rokavih pa je policijske embleme zamenjala \xc4\x8drka "P", ki so jo odstranili s sprednje strani dresov._NEWLINE_V svoji zadnji sezoni je klub prevzel \xc4\x8drne in zlate drese. Na sprednji strani volnenih dresov se je odslej nahajal veri\xc5\xbeno vezen logotip z glavo pirata, ki je nosil prevezo \xc4\x8dez o\xc4\x8di in klobuk s sliko lobanje, pod njim pa je mesto na dresu na\xc5\xa1la podoba dveh kri\xc5\xbeno prekri\xc5\xbeanih kosti. Na rokavih sta se nahajali dve dvojni \xc4\x8drni \xc4\x8drti in ne ve\xc4\x8d debel pas \xc4\x8drne barve s \xc4\x8drko "P". Na sprednji strani dresa je pre\xc4\x8dne \xc4\x8drte zamenjal pas \xc4\x8drne barve v obliki trikotnika in dve diagonalni \xc4\x8drni \xc4\x8drti, medtem ko se na hrbtni strani za razliko od preteklih let ni nahajalo ni\xc4\x8d drugega kot \xc5\xa1tevilka dresa in oran\xc5\xbeno ozadje. \xc4\x8crno-zlato kombinacijo je v sezoni 1930/31 uporabljal tudi klub Philadelphia Quakers, leta 1967 pa jo je privzelo tudi \xc5\xa1iritveno mo\xc5\xa1tvo lige Philadelphia Flyers.\n_START_SECTION_\nOlimpijski tekmovalci\n_START_PARAGRAPH_\nNekateri \xc4\x8dlani mo\xc5\xa1tva so predhodno sodelovali tudi na olimpijskih igrah.'